10
Искрисаримо народонэндиро
1 Акэ роспхэндимо пала Ноёхкирэн чявэн, пала Симо, Хамо, Яфето, тай пала лэндирэн чяворэн, савэ бэяндэпэ, кала проджиля потопо.
Чяворэ Яфетохкирэ
2 Яфетохкирэ чявэ: Гомеро, Магого, Мадаё, Явано, Тувало, Мешэхо тай Тирасо.
3 Гомерохкирэ чявэ: Ашкеназо, Рифато тай Тогарма.
4 Яванохкирэ чявэ: Элиша, Таршышо, Киттимо тай Роданимо. 5 Лэндар выджиле народуря, савэ ачиле тэ джювэ пэ брэго морёхкиро, вонэ розджилепэ пав пэхкирэн народонэн, родонэн тай чибэн.
Чяворэ Хамохкирэ
6 Хамохкирэ чявэ: Кушо, Мицраимо, Путо тай Ханаано.
7 Кушохкирэ чявэ: Сева, Хавила, Савта, Раама тай Савтеха.
Раамахкирэ чявэ: Шэва тай Дедано.
8 Кушо сля дадэґа кади ж Нимродости, саво ачиля англуно зорало мануш пэ пхув. 9 Вов мишто астарэлас жывотнонэн англа РАЙ, пала када и пхэнэлпэ: «Баро астаримари англа РАЙ, сар Нимродо». 10 Англунэ фороря дэ лэхкиро тхагаримо сле Вавилоно, Эрехо, Аккадо тай Халне дэ Шынаро. 11 Кадэла пхуятар вов пэрэджиля дэ Ассирия, тев стерда Ниневия, Реховот-Иро, Калахо 12 тай Ресено помашкар Ниневия тай Калахо — баро форо.
13 Мицраимостар джиле: лудея, анамея, легевея, нафтухея, 14 патрусея, каслухея (савэндар джиле филистимлянуря) тай кафторея.
15 Ханаано сля дадэґа Сидоности, када лэстэ сля пхурыдэр чяво, Хето, 16 кади ж евусея, аморея, гергесея, 17 хивея, аркея, синея, 18 арвадея, цэмарея тай хаматея. Проджиля вряма, тай всаворэ мануша розджилепэ пав пхув. 19 Брэги Ханаанохкирэ процырдэнаспэ Сидоностар дэ риг Герарохкири ды Газа, тай дэ риг Содомохкири тай Гомморахкири, Адмахкири тай Цэвоимохкири ды Лаша.
20 Када чяворэ Хамохкирэ, лэндирэ їря тай народуря, кожно дэ пэхкири пхув тай пэхкиряґа чибаґа.
Чяворэ Симохкирэ
21 Бэяндэпэ чявэ кади ж Симостэ, пхурэдэр пхралэстэ Яфетохкирэ. Всаворэ чявэ Эверохкирэ джиле Симостар.
22 Симохкирэ чявэ: Эламо, Ашшуро, Арпахшадо, Лудо тай Арамо.
23 Арамохкирэ чявэ: Уцо, Хуло, Гетеро тай Машо.
24 Арпахшадостэ бэяндапэ Шэлахо, Шэлахостэ бэяндапэ Эверо. 25 Эверостэ бэяндэпэ дуй чявэ: екхэ акхарэнас Пелего (пала када со дэ лэхкири вряма пхув розчиндапэ), лэхкирэ пхралэ — Йоктано. 26 Йоктаностэ бэяндэпэ Алмодадо, Шалефо, Хацармавето, Ярахо, 27 Хадорамо, Узало, Дикла, 28 Овало, Авимаило, Шэва, 29 Офиро, Хавила тай Йоваво. Всаворэ вонэ сле чявэнца Йоктанохкирэ.
30 Тхан, тев вонэ джюдэ, процырдэласпэ Мешастар ды Сефаро, дэ восточно риг плаендар.
31 Када чявэ Симохкирэ, лэндирэ їря, народуря, кожно дэ пэхкири пхув тай пэхкиряґа чибаґа Кала мануша бэяндэпэ Симостэ пав пэхкири порода, пэхкиряґа чибаґа.
32 Кацавэ їря Ноёхкирэн чявэн, пав лэндирэ родуря тай народуря. Сар проджиля потопо, лэндар джиле всаворэ народуря пэ пхув.