12
Дэвэл акхарэл Аврамо
1 РАЙ пхэнда Аврамости:
— Ачяв пэхкири пхув, пэхкиро форо, пэхкирэн манушэн тай дадэхкиро цэр тай джя дэ пхув, сави Мэ тути сикавава.
2 Мэ терава тутар баро народо
тай бахталисарава тут;
Мэ терава, со тиро лав авэла баро,
тай ту авэґа бахтаґа важ аврэн манушэн.
3 Мэ бахталисарава колэн, ко бахталисарэл тут,
тай прэдава мрая кодылэ, ко дэл мрая тут;
тай пала тут авэна бахталисардэ
всаворэ народуря пэ пхув.
4 Тай Аврамо джиля дэ дром, сар пхэнда лэсти РАЙ, тай Лото джиля екхтханэ лэґа. Аврамости сля 75 бэрш, кала вов уджиля Хараностар. 5 Вов лиля пэґа пэхкиря ромня Сара, племянико Лото, всаворо пэхкиро барвалимо, саво сля лэндэ, тай манушэн, савэн вонэ тиндэ дэ Харано. Вонэ джиле дэ пхув Ханаано тай авиле пордэ. 6 Аврамо проджиля пав кадыя пхув дэ колэ тханэ дэ Шэхемо, тев ачелас дубо Морэ; дэ кодыя вряма котэ джюдэ ханаанея. 7 РАЙ авиля Аврамостэ тай пхэнда:
— Мэ дава кадыя пхув тирэ чяворэнди.
Аврамо стерда котэ жэртвенико РАЕСТИ, Саво авиля лэстэ. 8 Котар вов джиля дэ плаендирэ тхана дэ восточно риг Вефилёстар тай тховда катуна помашкар Вефилё пэ западо тай Гаё пэ востоко. Котэ вов стерда жэртвенико РАЕСТИ тай прыакхарда лав РАЕХКИРО. 9 Тунчи Аврамо слиляпэ тханэстар тай джиля пэ юґо, дэ Негево.
Аврамо тай Сара
10 Пэ пхув сля бокх, тай бокх сля фартэ зорало. Пала кода Аврамо джиля тэ джювэ дэ Египто. 11 Кала вонэ поджянас дэ Египто, вов пхэнда пэхкиря ромняти Сарати:
— Всаворэ дыкхэн, со ту шукарни джювли. 12 Кала египтянуря удыкхэна тут, вонэ думисарэна, со ту мури ромни, тай умарэна манман, ай тут ачявэна тэ джювэх. 13 Пхэн, со ту мури пхэнь, соб пала тут ман тэ прылэн мишто тай тэ наисарэ тут мэ тэ ачявпэ джювдо.
14 Кала Аврамо авиля дэ Египто, египтянуря удыкхле, со Сара фартэ шукарни. 15 Ай кала ла удыкхле барэ рая фараонохкирэ, вонэ розашардэ ла фараоности, тай лиле Сара лэстэ дэ дворцо. 16 Фараоно мишто прылиля Аврамо пала Сара, тай Аврамо тинда хурдо тай баро хулаимо, магарен тай магарицэн, верблюдонэн, копылен тай копыльницэн.
17 Нэ РАЙ бичялда пэ фараоно тай пэ всаворо лэхкиро цэр пхарэ насвалима пала Аврамохкиря ромня Сара. 18 Тунчи фараоно прыакхарда Аврамо тай пхучля:
— Со ту тердан манца? Сости ту на пхэндан манди, со вой тири ромни? 19 Пэ со ту пхэндан, со вой тири пхэнь? Кацик пала када мэ лилём ла ромняґа. Акэ тири ромни. Залэ ла тай уджя!
20 Фараоно прыпхэнда, тай лэхкирэ мануша отбичялдэ Аврамо дэ дром екхтханэ лэхкиряґа ромняґа тай всаворэґа, со сля лэстэ.