22
Сар Дэвэл продыкхля Авраамохкиро патямо
1 Проджиля савись вряма, тай Дэвэл закамля тэ уджянэ чячюно патямо Авраамохкиро. Вов пхэнда лэсти:
— Авраамо.
— Мэ катэ, — пхэнда Авраамо.
2 Дэвэл пхэнда:
— Лэ чявэ, екхорэ пэхкирэ чявэ Исаако, савэ ту камэх, джя дэ пхув Мория тай ан лэ котэ дэ жэртва тай спхабар ла дэ яг пэ плай, сави Мэ сикавава тути.
3 Пэ авэр диво дэнзор Авраамо вщиля, залытярда магаре, лиля пэґа дуен копылен тай чявэ Исаако, починда кашта важ жэртва тай джиля дэ дром дэ кодэва тхан, пала савэ пхэнда лэсти Дэвэл. 4 Пэ трито диво Авраамо ваздэня якха тай удыкхля дурал кодэва тхан. 5 Вов пхэнда копыленди:
— Аченпэ катэ магареґа, ай амэ чяворэґа джяґа пордэ стераґа тэлисаримо, ай тунчи рисяваґа тумэндэ.
6 Авраамо лиля кашта важ жэртва тай тховда лэн пэ думо Исаакости, ай екджино лиджялда яг тай чюри, тай вонэ дуйджинэ джиле дэ дром. 7 Исаако пхэнда пэхкирэсти дадэсти Авраамости:
— Дадэ!
— Нэ, муро чяво? — пхэнда Авраамо.
— Амэндэ исин яг тай кашта, — пхэнда Исаако, — ай тев жэ бакроро важ жэртва?
8 Авраамо пхэнда:
— Дэвэл Екджино удыкхэла бакрорэ важ жэртва, чяво муро.
Тай вонэ дуйджинэ джиле дурэдэр. 9 Кала вонэ доджиле дэ тхан, пала савэ пхэнда лэсти Дэвэл, Авраамо стерда котэ жэртвенико тай стховда пэ лэстэ кашта, спхангля пэхкирэ чявэ Исаако тай тховда лэ пэ жэртвенико пэ кашта. 10 Вов процырдэня васт тай лиля чюри, соб тэ умарэ чявэ. 11 Ай Ангело РАЕХКИРО прохпэнда лэсти болыбнастар:
— Авраамо! Авраамо!
— Мэ катэ, — пхэнда вов.
12 — На ваздэ васт пэ чяворэ, — пхэнда Вов, — на тер лэґа нисо. Кана Мэ джянав, со ту дарахпэ Дэвлэ, пала када со тути на дор важ Манди чявэ, екхорэ пэхкирэ чявэ.
13 Авраамо ваздэня якха тай удыкхля бакрэ, саво шынгэнца амгладёлас пала ранден. Вов джиля, лиля бакрэ, анда лэ дэ жэртва тай спхабарда пэ яг пала чявэ. 14 Авраамо акхарда кодэва тхан «Яхве-Ирэ»*, тай пала кода и екхатар пхэнэлпэ: «Пэ РАЕХКИРО плай удыкхэлапэ».
15 Ангело РАЕХКИРО пропхэнда Авраамостэ болыбнастар дэ дуйто моло 16 тай пхэнда:
— Мэ, РАЙ, солохав Екджинэґа Пэґа: сар ту стердан када тай тути на сля дор важ Манди пэхкирэ екхорэ чявэ, 17 чяче Мэ бахталисарава тут тай стерава, со тирэн чяворэн авэла фартэ бут, сар чергэня дэ болыбэн, сар тишай пэ морско брэга. Тирэ чяворэ залэна форуря пэхкирэн врыжымашэн, 18 тай тутар авэна бахталисардэ всаворэ народуря пэ пхув, пала када со ту поканглян Ман.
19 Авраамо рисардапэ копылендэ, тай вонэ ектханэ джиле дэ Вирсавия. Авраамо ачиляпэ дэ Вирсавия.
Потомкуря Нахорохкирэ
20 Проджиля вряма, тай Авраамости пхэндэ:
— Кана и Милка— дэй, вой бэянда чявэн тирэсти пхралэсти Нахорости: 21 Уцо, первонэ, Бузо, лэхкирэ пхралэ, Кемуило (Арамохкирэ дадэ), 22 Кеседо, Хазо, Пилдашо, Идлафо тай Бетуило.
23 Бетуило ачиля дадэґа Ревекатиряти. Милка бэянда охто кадэлэн чявэн Нахорости, Авраамохкирэ пхралэсти. 24 Лэхкири наложница, савя акхарэнас Реума, кади ж бэянда лэсти чявэн: Тевахо, Гахамо, Тахашо тай Мааха.
* 22:14 Пур. евр. лава «Яхве-Ирэ» исин «РАЙ удыкхэла».