33
Иаково дыкхэлпэ Исавоґа
1 Иаково ваздэня якха тай удыкхля, со джял Исаво и лэґа штаршэла манушэн. Вов ростховда чяворэн машкар Лиятэ, Рахилятэ тай дуендэ копыльницэндэ. 2 Вов тховда копыльницэн тай лэндирэн чяворэн англэ, Лия тай латирэн чяворэн пала лэндэ, ай Рахиль Иосифоґа павпалэ всаворэндар. 3 Екджино вов джиля англэ тай, кала поджялас пхралэстэ, тэлиля ды пхув ефта молуря.
4 Ай Исаво прастэня Иаковостэ пэ дром, облиля лэ, чютапэ лэсти пэ кор тай росчюминда лэ, тай вонэ заровине. 5 Исаво додыкхля джювлен тай чяворэн и пхучля:
— Ко када туґа?
Иаково пхэнда:
— Када чяворэ, савэн пав мила Дэвэл дэня тирэсти копылести.
6 Копыльницы пэхкирэнца чяворэнца поджиле тай тэлиле. 7 Тунчи поджиле тай тэлиле Лия тай латирэ чяворэ. Пала всаворэндэ поджиле Иосифо тай Рахиль тай кадиж тэлиле.
8 Исаво пхучля Иаковостар:
— Сости ту бичялдан всаворэ кала гуртуря манди пэ дром?
— Мэ камлём тэ аракхэ лачимо дэ тирэн якхэн, рай муро, — пхэнда вов.
9 Исаво пхэнда:
— Мандэ вса хутилэл, пхрал. Ачяв пэхкиро пэсти.
10 — Нат, мангав тут! — пхэнда Иаково. — Сар мэ аракхлём лачимо дэ тирэн якхэн, то прылэ мандар кадэва даро. Важ манди тэ дыкхэ тиро муй — када сар тэ удыкхэ Дэвлэхкиро муй, ту жэ прылилян ман кади пав мила. 11 Мангав тут, прылэ мандар кала даруря, пала када со Дэвэл терда мила манди, тай мандэ исин вса, со трэбуни манди.
Иаково фартэ мангэлас, тай Исаво прылиля даруря. 12 Тунчи Исаво пхэнда:
— Джям, вряма тэ джя дэ дром. Мэ авава тэ рицарэпэ пашэ туґа.
13 Нэ Иаково пхэнда:
— Муро рай джянэл, со чяворэндэ на бут зора. Тай бакря и гурувня дэн тхуд; сар лэн фартэ тэ даравэ сиго дэ екх диво, то ското хасявэла. 14 Мэк муро рай джял англал пэхкирэстар копылёстар, тай мэ джява насиг, кади сар джяна англа ман гуртуря тай чяворэ, покы на авава мурэстэ раестэ дэ Сеиро.
15 Исаво пхэнда:
— Дэ мэ ачявава туґа набут мурэн манушэн.
— Пэ со? — пхучля Иаково. — Хутилэла и када, со мэ аракхлём лачимо дэ якхэн мурэ раехкирэ.
16 Кади, Исаво дэ кодэва диво джиля павпалэ пэстэ дэ Сеиро. 17 Ай Иаково джиля дэ Суккото, тев вов стерда пэсти цэр, ай скотости шалашуря. Акэ сости кодэва тхан акхарэлпэ Суккото*.
18 Иаково мищимаґа авиля Паддано-Арамостар дэ форо Шэхемо дэ Ханаано тай ачиля тэ джювэ англа форо. 19 Пала шэл кеситуря рупь† вов тинда Хаморохкирэндэ чявэндэ, дадэ Шэхемохкирэндэ, котор маля, пэ саво тховда пэхкири катуна. 20 Котэ вов стерда жэртвеннико тай акхарда лэ «Эл-Элохей-Йисраэл‡».
* 33:17 Пур. евр. лав «суккот» исин «шалашуря». † 33:19 Пэ пур. евр. чиб «шэл кеситуря». ‡ 33:20 Пэ пур. евр. кадэла лава исин «Дэвэл Израилёхкиро — Дэвэл».