29
Иаково дэ Паддано-Арамо
1 Иаково джялас дурэдэр тай авиля пэ пхув восточнонэндирэн манушэн. 2 Котэ вов удыкхля ханинг дэ маля тай паша лэ трин гуртуря бакрэн; колэстар ханингатар дэнас пани скотости. Ханинг сля ушаравдо барэ барэґа. 3 Кала всаворэ гуртуря стидэнаспэ, чябануря злэнас ханингатар бар тай дэнас бакрэнди пани, ай тунчи тховэнас бар упалэ пэ тхан.
4 Иаково пхучля чябанонэн:
— Пхрала, катар тумэ?
— Амэ Хараностар, — пхэндэ вонэ.
5 Вов пхэнда лэнди:
— Тумэ джянэн Лавано, Нахорохкирэ внуко?
— Нэ, джянах, — пхэндэ вонэ.
6 Иаково пхучля:
— Лэстэ вса мишто?
— Мишто, — пхэндэ вонэ. — Акэ Рахиль, лэхкири чей, джял бакрэнца.
7 — Кхам инте фартэ вуче, — пхэнда вов. — Инте на авиля вряма тэ стидэ гуртуря. Дэн пани бакрэнди тай даравэн лэн пэ маля.
8 — Амэнди нащи, — пхэндэ вонэ. — Трэбуни тэ стидэнпэ всаворэ гуртуря тай тэ улэн бар ханингатар. Тунчи амэ даґа бакрэнди пани.
9 Вов инте дэдуманя лэнца, сар подджиля Рахиль дадэхкирэнца бакрэнца: вой чяравэлас бакрэн. 10 Кала Иаково удыкхля Рахиля, пэхкирэ какохкирэ Лаванохкиря чя тай лэхкирэн бакрэн, вов подджиля, улиля бар ханингатар тай дэня пани Лаванохкирэнди бакрэнди. 11 Тунчи Иаково чюминда Рахиля тай зоралэ заровиня. 12 Вов пхэнда Рахиляти, со вов — родо латирэ дадэсти и Ревекатиро чяво. Вой прастэня тай роспхэнда пала када дадэсти.
13 Кала Лавано ушунда, со авиля лэхкиро племянико Иаково, вов прастэня лэстэ пэ дром, облиля лэ, чюминда тай акхарда пэстэ дэ цэр. Иаково роспхэнда лэсти пала вса. 14 Лавано пхэнда лэсти:
— Ту исин муро чячё рат.
Иаково проджюда лэстэ чён.
Сар Иаково лиля пэсти ромня
15 Лавано пхэнда Иаковости:
— Ту исин родо манди, ай сости ту авэґа тэ терэ бути пэ ман ївъя? Пхэн манди, соґа тути тэ потинэ.
16 Лаваностэ сле дуй чея: барэдэра акхарэнас Лия, ай цыкня — Рахиль. 17 Лиятэ сле ковле якха, ай Рахилятэ сля шукарно тай муй, тай трупо . 18 Иаково покамля Рахиля и пхэнда Лаваности:
— Мэ авава тэ терэ бути пэ тутэ ефта бэрша пала тиря цыкнэдэр чей Рахиль.
19 Лавано пхэнда:
— Фэдэр мэ отдава ла тути, ай на кастись аврэсти. Ачпэ мандэ.
20 Иаково терэлас бути ефта бэрша, соб тэ лэл Рахиля, нэ вонэ сикавдэпэ лэсти, сар набут дивэ, пала када со вов камэлас ла. 21 Тунчи Иаково пхэнда Лаваности:
— Дэ манди ромня муря, соб манди тэ джювэ лаґа, сар ромняґа: мури вряма авиля.
22 Лавано акхарда всаворэн, ко джювэл пашэ лэстэ, тай тховда лачё скаминд. 23 Нэ сар авиля бельвель, вов лиля пэхкиря чя Лия тай дэня ла Иаковости, тай Иаково сута лаґа. 24 Пэхкиря чяти Лавано дэня копыльница Зелфа.
25 Кала авиля дэнзор, Иаково додыкхля, со када сля Лия! Вов пхэнда Лаваности:
— Со ту тердан манца? Мэ теравас бути пэ тутэ пала Рахилятэ. Сости ту хохавдан ман?
26 Лавано пхэнда:
— Амэндэ на отдэн пала ром цыкня чя майанглал барэдэрятар. 27 Стер бъяв курко кадэла чяґа, ай тунчи амэ даґа тути и цыкнэдэря, пала авэр ефта бэрша бутя.
28 Иаково кади и стерда: пролиджялда курко Лияґа, ай тунчи Лавано отдэня лэсти пэхкиря чя Рахиля. 29 Лавано дэня Рахиляти пэхкиря копыльница Валла. 30 Иаково ачиля тэ джювэ Рахиляґа тай камэлас Рахиля будэр, сар Лия. Вов терэлас бути пэ Лавано инте ефта бэрша.
Иаковохкирэ чяворэ
31 Кала РАЙ удыкхля, со Лия накамли, Вов терда, со латэ авэна чяворэ, ай Рахилятэ нат. 32 Лия ачиля пхари тай бэянда чяворэ. Вой пхэнда: «Када пала када, со РАЙ удыкхля муро бибахт. Кана муро ром чяче авэла ман тэ камэ», тай акхарда лэ Рувимо*.
33 Вой упалэ ачиля пхари тай, кала бэянда чяворэ, пхэнда: «Кади сар РАЙ ушунда, со мэ накамли, Вов дэня манди инте кадэлэ». И вой акхарда лэ Симеоно†.
34 Вой инте упалэ ачиля пхари тай, кала бэянда чяворэ, пхэнда: «Кана муро ром прэпхандэлапэ мандэ, пала када со мэ бэяндом лэсти тринэн чявэн». Пала када лэ акхардэ Левиё‡.
35 Вой упалэ ачиля пхари тай, кала бэянда чяворэ, пхэнда: «Кана мэ наисарава РАЕ». Пала када вой акхарда лэ Иуда§. Тунчи вой пэрэачиля тэ бэянэ.
* 29:32 Пур. евр. лав «Реувен» шунэлпэ сар лава «раа беонйи» (вов удыкхля муро бибахт). † 29:33 Пур. евр. лав «Шимеон» шунэлпэ пэ лава «шама» (вов ушунда). ‡ 29:34 Пур. евр. лав «Левий» шунэлпэ сар лава «йиллаве» (вов прэпхандэлапэ). § 29:35 Пур. евр. лав «Ехуда» шунэлпэ пэ лава «хода» (вов авэла ашардо).