15
Дэвлэхкиро завето Аврамоґа
1 Тунчи РАЙ сикавдапэ Аврамости тай пхэнда:
— На дар, Аврамо. Мэ — тиро щито. Тири бахт авэла фартэ бари.
2 Аврамо пхэнда:
— О Хулай, РАЙ, со Ту ґалювэґа манди тэ дэ, кала мэ ачявпэ бичяворэндиро, тай муро барвалимо ачелапэ Элиезерости Дамаскостар?
3 Аврамо допхэнда:
— Ту на дынян манди чяворэн, тай копыли мурэ цэрэхкиро авэла хулаеґа муря барвалиматэ.
4 Пэ када сля лэсти лав РАЕХКИРО:
— Вов на авэла хулаеґа тиря барвалиматэ. Пэ вса хулай авэла тутар.
5 РАЙ вылиджялда лэ пэ гаса тай пхэнда:
— Подыкх пэ болыбэн тай побин чергэня, сар сґалювэґа лэн пэрэбинэ.
Тай пхэнда лэсти:
— Акэ скацик авэна тутэ чяворэн.
6 Аврамо патиня РАЕСТИ, тай Вов заискрисарда када лэсти дэ чячимо. 7 Инте Вов пхэнда Аврамости:
— Мэ — РАЙ, Саво вылиджялда тут Уростар халдеендирэстар, соб тэ дэ кадыя пхув тути дэ хулаимастэ.
8 Нэ Аврамо пхучля:
— О Хулай, РАЁ, сар мэ уджянава, со мэ авава хуляеґа лати?
9 РАЙ пхэнда лэсти:
— Ан Манди тринбэршэхкиря гурувня, тринбэршэхкиря бузня тай тринбэршэхкирэ бакрэ, а кадиж ан гурунгэ тай тэрнэ гурунгэ.
10 Аврамо кади и стерда. Вов росчинда лэн по їпаш тай ростховда їпаша екх англа екхатэ; ай чириклен вов на росчинда по їпаш. 11 Прыурянас орлуря, соб тэ хан мулэн, ай Аврамо отдаравэлас лэн.
12 Сар кхам ачиля тэ бэшэ, Аврамо схутилда фартэ зорало совлимо; тай смукляпэ баро калимо, тай дар лиля лэ. 13 РАЙ пхэнда лэсти:
— Джян, со тирэ чяворэ авэна тэ джювэ на дэ пэхкири пхув; вонэ авэна копыленца тай авэна дэ пхарима штар шэла бэрш. 14 Нэ Мэ марава колэн манушэн, савэ тердэ лэн копыленца. Тунчи тирэ потомкуря выджяна котар баряґа барвалимаґа. 15 Ту отджяґа дадэндэ пэхкирэндэ дэ пачя тай авэґа загаравдо дэ баро пхуранимо. 16 Бэзэх амореендиро инте на допхэрдиля, пала када кордэ рисавэла кацик штарто родо тирэн потомконэн.
17 Кала кхам бэшля тай ачиля калимо, сикавдапэ тхув и яг, тай вонэ проджиле машкар розчиндэ которэндэ. 18 Дэ кодэва диво РАЙ стерда Аврамоґа завето тай пхэнда:
— Мэ отдав тирэнди потомконэнди кадыя пхув, египетсконатар лэнятар дэ баря лэнь Евфрато: 19 пхув кенеендири, кениззеендири, кадмонеендири, 20 хеттеендири, периззеендири, рефаимеендири, 21 амореендири, ханаанеендири, гергесеендири тай евусеендири.