38
Иуда тай Тамарь
1 Дэ кодэя вряма Иуда ачявда пхралэн тай ачиля тэ джювэ екхэстэ манушэстэ, савэ акхарэнас Хира Адулламостар. 2 Котэ Иуда удыкхляпэ ханаанеёхкиря чя, савэ акхарэнас Шуа. Вов лиля ла дэ ромнен тай ачиля лаґа тэ джювэ. 3 Вой ачиля пхари тай бэянда чявэ тай акхарда лэ Эро. 4 Вой инте ачиля пхари тай бэянда чявэ и акхарда лэ Онано. 5 Вой бэянда инте екхэ чявэ тай акхарда лэ Шэла. Вой бэянда лэ дэ Кезиво.
6 Иуда лиля важ пэхкирэ барэдэр чявэ Эро ромня, ла акхарэнас Тамарь. 7 Эро, барэдэр чяво Иудахкиро, сля бэзэхало дэ якхэн РАЕХКИРЭН, тай РАЙ умарда лэ. 8 Тунчи Иуда пхэнда Онаности:
— Тути трэбуни тэ совэх тирэ пхралэхкиря ромняґа, кади сар ту исин пхрал латирэ ромэсти: трэбуни тэ стерэх чяворэ важ тиро пхрал.
9 Нэ Онано джянэлас, со чяворэ авэна на лэхкирэ, тай кала совэлас пэхкирэ пхралэхкиря ромняґа, вов счювэлас пэ пхув, соб тэ на стерэ чяворэн важ пэхкиро пхрал. 10 Када, со вов терэлас, дэ РАЕХКИРЭН якхэн сля бэзэхало, пала када Вов умарда и Онано.
11 Тунчи Иуда пхэнда Тамаряти, боряти пэхкиряти:
— Джюв, сар пхивли, дэ тирэ дадэхкиро цэр, покы на выбарёла муро чяво Шэла.
Вов думисарэлас: «Сар бы и Шэла тэ на мэрэл, сар лэхкирэ пхрала».
Тамарь джиля тэ джювэ дэ дадэхкиро цэр. 12 Проджиля бут вряма. Иудахкири ромни, Шуахкири чей, муля. Кала Иуда заджиля дэ пачя глабатар, вов джиля дэ Тимна манушэндэ, савэ подчинэлас бала лэхкирэ бакрэндирэ. Лэхкиро амало адулламитянино Хиро джиля лэґа.
13 Тамаряти пхэндэ:
— Тиро састро джял дэ Тимна тэ подчинэ бала пэхкирэнди бакрэнди.
14 Вой злиля пхивликани їда, чюта пэ пэстэ ушардо, соб ла тэ на уджянэн, тай бэшла пашэ удара дэ Энаимо, саво пэ дром дэ Тимна, пала када со вой дыкхля, со Шэла выбариля и ла на отдэн лэсти дэ ромнен. 15 Кала Иуда удыкхля ла, вов думисарда, со када лубни, пала када со латиро муй сля затердо їдаґа. 16 Вов порисарда дромэстар латэ тай пхэнда:
— Джям, дэ мэ пэрава туґа.
Вов на джянэлас, со када лэхкири бори. Вой пхучля:
— Со ту дэґа манди, соб тэ совэ манца?
17 Вов пхэнда:
— Мэ бичялава тути бузнорэ мурэстар гуртостар.
Вой пхучля:
— Ай ту дэґа манди сось пэ вряма, сар на бичялэґа бузнорэ?
18 Вов пхэнда:
— Со тэ дэ тути?
Вой пхэнда:
— Тири цол пэ ланчюго тай дэсто, саво тутэ дэ вастэ.
Вов дэня лати када вса тай сута лаґа, и вой ачиля лэстар пхари. 19 Кала вов уджиля котар, вой злиля кадэя їда тай упалэ урявда пхивликани їда.
20 Дэ кодэя вряма Иуда бичялда пэхкирэ амалэґа адулламитяниноґа бузнорэ, соб тэ залэ павпалэ када, со колатэ джювлятэ, нэ амал на аракхля ла. 21 Вов пхучля катутнэндэ манушэндэ:
— Тев исин кодэя лубни, сави бэшэлас пашэ дром дэ Энаимо?
Вонэ пхэндэ:
— Катэ на сля нисави лубни.
22 Вов рисиля Иудастэ тай пхэнда:
— Мэ на аракхлём ла, тай мануша колэстар тханэстар пхэндэ: «Катэ на сля нисави лубни».
23 Иуда пхэнда:
— Мэк ачявэла пэсти кода, со лиля, соб тэ на асанпэ амэндар мануша. Мэ бичялавас лати бузнорэ, кацик ту на аракхлян ла.
24 Проджиля чёна трин, и Иудасти пхэндэ:
— Тири бори Тамарь терда бэзэх тай ачиля пхари.
Иуда пхэнда:
— Вылиджян тай спхабарэн ла!
25 Нэ кала ла вылиджянас, вой бичялда састрэстэ кацавэнца лавэнца:
— Мэ пхари колэ манушэстар, кахкиро вса када.
Инте вой пхэнда:
— Подыкх, на уджянэх, кахкири кадэя цол, ланчюго тай дэсто?
26 Иуда уджянгла лэн тай пхэнда:
— Вой май чячюни мандар, пала када со мэ на отдэнём ла пала муро чявэ Шэла.
Будэр вов на совэлас лаґа.
27 Кала авиля латиро вряма тэ бэянэ, латэ дэ води сле дуй чяворэ блезняшкуря. 28 Кала вой бэянэлас, екх лэндар вычюта васт. Тунчи джювли, сави дэлас лати зор дэ када, лиля лоли тхав, запхангля лэсти пэ васторо тай пхэнда:
— Кадэва выджиля англуно.
29 Нэ вов зацырда васт павпалэ, тай выджиля лэхкиро пхрал. Тунчи вой пхэнда:
— Сар када ту прочинданпэ англунэґа?
Тай лэ акхардэ Парецо*. 30 Тунчи выджиля и кодэва, савэстэ пэ васторо сля лоли тхав, тай лэсти дэне лав Зерахо†.
* 38:29 Пур. евр. лав «Перец» шунэлпэ сар лава «вов промардапэ». † 38:30 Пур. евр. лав «Зарах» шунэлпэ сар лава «вов ачиля лоло».