30
1 Рахиль дыкхэлас, со вой на бэянэл Иаковости чяворэн, тай рицарэлас холи пэ пэхкири пхэнь Лия. Вой пхэнда Иаковости:
— Дэ манди чяворэн, чи мэ мэрава!
2 Иаково холяґа пхэнда лати:
— Мэ со, Дэвэл, Саво на дэл тути чяворэн?
3 Вой пхэнда:
— Акэ Валла, мури копыльница. Пэр лаґа, соб вой тэ бэянэл пала ман чяворэ, тай кади мандэ авэна чяворэ латар.
4 Кади вой дэня лэсти дэ ромнен пэхкиря копыльница Валла. Иаково сута лаґа, 5 вой ачиля пхари тай бэянда лэсти чявэ. 6 Тунчи Рахиль пхэнда: «Дэвэл фирисарда мури патив. Вов ушунда муро мангимо тай дэня манди чявэ». Пала када вой акхарда лэ Дано*.
7 Валла, копыльница Рахилятири, упалэ ачиля пхари тай бэянда Иаковости дуйтонэ чявэ. 8 Тунчи Рахиль пхэнда: «Баря маримаґа мэ мараваспэ муряґа пхэняґа тай выцэлдом». И вой акхарда лэ Неффалимо†.
9 Кала Лия удыкхля, со вой пэрэачиля тэ бэянэ чяворэн, вой лиля Зелфа, пэхкиря копыльница, и дэня ла Иаковости дэ ромнен. 10 Лиятири копыльница Зелфа бэянда Иаковости чявэ. 11 Лия пхэнда: «Сави бахт!» И вой акхарда лэ Гадо‡.
12 Лиятири копыльница Зелфа бэянда Иаковости дуйтонэ чявэ. 13 Тунчи Лия пхэнда: «Сави мэ бахтали! Джювля авэна тэ пхэнэ пэ мандэ «бахтали». И вой акхарда лэ Асиро§.
14 Дэ кодэя вряма, сар мануша стидэн див, Рувимо джиля дэ маля, аракхля мандрагоруря тай анда лэн дати. Рахиль пхэнда Лияти:
— Мангав тут, дэ манди набут тирэ чявэхкирэн мандрагорурен.
15 Нэ кодэя пхэнда лати:
— Ту и кади залилян мандар ромэ. Камэх кана тэ залэ мурэ чявэхкирэ мандрагоруря?
— Мишто, — пхэнда Рахиль. — Мэк вов пэрэла туґа авдивэ ратяґа, ай ту отдэ манди тирэ чявэхкирэ мандрагоруря.
16 Кала бельвеляґа Иаково авиля малендар, Лия выджиля англа лэ и пхэнда:
— Ту пэрэґа манца. Мэ потиндом пала тут чявэхкирэ мандрагонэнца.
Тай вов сута лаґа дэ кодэя рат. 17 Дэвэл ушунда Лия, вой ачиля пхари тай бэянда Иаковости панчёнэ чявэ. 18 Тунчи Лия пхэнда: «Дэвэл дэня манди награда пала кода, со мэ дэнём мурэ ромэсти копыльница». Тай вой акхарда лэ Иссахаро*.
19 Лия упалэ ачиля пхари тай бэянда Иаковости шовтонэ чявэ. 20 Тунчи вой пхэнда: «Дэвэл дэня манди кучютно подарко. Кана ром дэла манди патив, пала када со мэ бэяндом лэсти шов чявэн». Тай вой акхарда лэ Завулоно†.
21 Проджиля савись вряма и вой бэянда чеёра тай акхарда ла Дина.
22 Тунчи Дэвэл взрапирда Рахиля. Вов ушунда ла тай терда кади, соб вой тэ бэянэл чяворэн. 23 Вой ачиля пхари тай бэянда чявэ. Вой пхэнда: «Дэвэл злиля муро ладжявимо». 24 Вой инте пхэнда: «Тэ дэл манди РАЙ инте екхэ чявэ», тай акхарда лэ Иосифо‡.
Сар Иаково ачиля барвало
25 Тунчи сар Рахиль бэянда Иосифо, Иаково пхэнда Лаваности:
— Отмук ман , соб мэ тэ рисявав пэ пхув, тев бэяндомпэ. 26 Дэ манди мурэн ромнен тай чяворэн, пала савэн мэ теравас бути пэ тутэ. Тунчи мэ уджява. Ту екхджино джянэх, сар бут мэ теравас пэ тутэ.
27 Нэ Лавано пхэнда лэсти:
— Сар мэ аракхлём мила дэ тирэн якхэн, мангав тут, ачпэ. Мэ уджянглём пав врэжымо, со РАЙ бахталисарэл ман пала тутэ.
28 Тай допхэнда:
— Пхэн пэхкири цымин, мэ потинава тути.
29 Иаково пхэнда лэсти:
— Ту джянэх, сар мэ теравас бути пэ тутэ и савэ тирэ гуртуря ачиле тэ наисарэх ман. 30 Лэн на сля бут, сар мэ тэ авав, ай кана лэн пэ бутэстэ будэр, тай РАЙ бахталисарэл тут пала ман. Всаекх, кала жэ мэ стидава сось важ муро цэр?
31 Лавано пхучля:
— Со тути тэ дэ?
— Манди нисо на трэбуни, — пхэнда Иаково. — Стер важ манди кацик екх, тай мэ авава и дурэдэр тэ чяравэ тай фирисарэ тирэ гуртуря. 32 Мук ман тэ обджяв всаворэ гуртуря тай тэ тховав дэ рига всаворэ пятнистонэн и крапчятонэн бакрэн и бузнен тай всаворэ калэ бакрорэн. Вонэ авэна муро потинимо. 33 Чячимо муро душола англэ, кала закамэґа тэ дыкхэ потинимо, саво дэнян манди. Сар аракхэлапэ мандэ накрапчято тай напятнисто бузни чи накало бакроро, вонэ авэна тэ бинэпэ сар чёрданэ.
34 — Допхэндэпэ, — пхэнда Лавано. — Мэк авэла кади, сар ту пхэндан.
35 Нэ дэ кодэва жэ диво вов отлиля всаворэн крапчятонэн тай пятнистонэн бузнэн, тай всаворэн крапчятонэн тай пятнистонэн бузнен, колэн, пэ кастэ сля парнимо, тай всаворэн калэн бакрорэн тай отдэня лэн тэ дыкхэн пала лэндэ лэхкирэ чявэ. 36 Тай вов терда, соб тэ авэл машкар лэндэ и Иаково тринэ дивэнго дром.
Ай Иаково чяравэлас Лаванохкирэ гуртуря, савэ аченепэ. 37 Иаково вычинда ївант рандя тополестар, миндалестар тай чинарестар, злиля морци лэндар тай стерда пэ лэндэ парнэ тханора, соб тэ душол парнимо андрал. 38 Вов тховда кацавэ рандора дэ всаворэн балаен, соб вонэ тэ авэн скотостэ пэ якхэн, кала авэна тэ пэ пани. Дэ кодэя вряма, сар бакря ачен пхарэ, кала авэнас вонэ тэ пэ, 39 вонэ теранас кода англа рандёра, тай бакрорэ бэянэнаспэ лэндэ пёстри, крапчяти тай пятнисти. 40 Иаково порисявэлас бакрэн пёстронэндэ и калэндэ , савэ сле Лаванохкирэ, ай тэрнэн тховэлас дэ рига. Кади лэстэ сле гуртуря, тай вов рицарэлас лэн ригатар Лаванохкирэндар бакрэндар. 41 Кала састэ бакрэ тай бузня авэнас тэ пэ, Иаково тховэлас англа лэндэ дэ балаен рандёра, соб вонэ тэ терэн бакрорэн англа рандя. 42 А кала авэнас насастэ бакрэ тай бузня, то вов на тховэлас рандя. Кади насасто ското доросэласпэ Лаваности, ай састо — Иаковости. 43 Иаково ачиля тэ барвалёл, лэстэ кана сле барэ гуртуря, а кадиж копыли тай копыльницы, верблюдуря тай магаря.
* 30:6 Пур. евр. лав «Дан» шунэлпэ сар лав «дан» (вов сикавда муро чячимо). † 30:8 Пур. евр. лав «Нафталий» шунэлпэ сар лава «нафтуле» (маримо). ‡ 30:11 Када пур. евр. лав шунэлпэ сар лава «гад» (бахт). § 30:13 Пур. евр. лав «Ашер» шунэлпэ сар лава «ошер» (бахт). * 30:18 Пур. евр. лав «Йиссахар» шунэлпэ сар лав «сахар» (награда, потинимо). † 30:20 Пур. евр. лав «Зевулон» шунэлпэ сар лав «завал» (вов авэла тэ полэ ман). ‡ 30:24 Када пур. евр. лав шунэлпэ сар лав «йосеф» (мэк инте дэла).