6
Врытимо пэ пхув
1 Манушэн ачиля будэр пэ пхув, тай лэндэ бэяндёнаспэ чея. 2 Чявэ Дэвлэхкирэ удыкхле, со манушэндирэ чея фартэ шукарнэ, тай ачиле тэ лэ лэн пэсти дэ ромнен, сави касти чялёла.
3 РАЙ пхэнда:
— На авэла Фано Муро вечно дэ манушэ, пала када со мануш бэзэхало. Мэк авэла лэндирэ дивэса шэл биш бэрша.
4 Дэ колэ дивэса тай пала лэн, кала чявэ Дэвлэхкирэ лэнас дэ ромнен манушэндирэн чеен, лэндэ бэяндёнаспэ чяворэ, сле пэ пхув нефилимы*. Вонэ сле фартэ зоралэ, тай пала лэн шундёласпэ пураня вряматар.
5 РАЙ удыкхля, со мануша пэ пхув фартэ бут терэн бэзэх тай лэндири годи цырдэлпэ тэ тирэ холи. 6 РАЕСТИ ачиля дор, со Вов стерда пэ пхув манушэ. Лэхкоро їло пхэрдиля дукхаґа. 7 И пхэнда РАЙ:
— Мэ скхосава пхуятар манушэндиро родо, саво Мэ стердом. Мэ умарава и манушэн, и барэн тай цыкнэн жывотнонэн, и чириклен болыбнэндирэн, пала када со Манди дор, со стердом лэн.
Ноё терэл ковчеґо
8 Нэ Ноё аракхля мила дэ РАЕХКИРЭН якхэн.
9 Акэ роспхэндимо пала Ноё тай пала лэхкирэ чяворэн.
Машкар манушэн кодыла вряматири кацик Ноё терэлас чячюнэ рындуря тай сля би дошатиро. Вов пхирэлас Дэвлэґа. 10 Ноёстэ сле трин чявэ: Симо, Хамо тай Яфето.
11 Дэ Дэвлэхкирэн якхэн пхув мусардапэ тай пхэрдиля глабаґа. 12 Дэвэл удыкхля, сар пхув мусардапэ пала када, со всаворэ мануша пэ пхув пэрэболдыне пэхкирэ дрома.
13 Тунчи Дэвэл пхэнда Ноёсти:
— Мэ терава, со всаворэ, ко исин джювдэ, хасявэна, пала лэн пхув пхэрдыня глабаґа. Мэ умарава и лэн, тай всавори пхув. 14 Стер пэсти ковчеґо рандятар гоферо. Стер дэ лэ цэрора тай макх лэ смолаґа гасатар тай андрал. 15 Акэ сар ту лэ стерэґа: ковчеґо 300 куя дэ лунгима, 50 куя дэ буґлима тай 30 куя† дэ вучима. 16 Стер понад лэ штрэха, соб вой тэ ваздэлпэ англа лэ пэ екх куё. Тхов ригатар удара тай стер тэлуно, машкаруно тай упруно этажо. 17 Мэ налиджява пэ пхув баро пани, соб тэ умарэ вса, со джювэл тала болыбэн, дэ кастэ пхурдэл джювимо. Вса, со исин пэ пхув, мэрэла. 18 Нэ туґа Мэ терава завето, тай ту заджяґа дэ ковчеґо: ту тай тирэ чявэ, тай тири ромни, тай ромня тирэн чявэн. 19 Залиджя дэ ковчеґо всаворэн жывотнонэн по дуй, лэ тай ла, соб вонэ тэ аченпэ джювдэнца ектханэ туґа. 20 Тутэ авэна, соб тэ ачепе джювдэнца, пав дуй всаворэндар породэндар чириклен, всаворэндар породэндар жывотнонэн, савэ пхирэн пав пхув тай всаворэ сапа. 21 Лэ пэґа всаворо хамо тай стидэ лэ пэстэ, соб тэ ха и тути, и лэнди.
22 Ноё терда вса кади, сар пхэнда лэсти Дэвэл.
* 6:4 Кадэва лав на фартэ полэлпэ. Лав шундёлпэ сар пур. евр. лав «нафал» (тэ пэрэ). Думисарэн, со када сле фартэ вуче мануша. † 6:15 Пэ пур. евр. «300 амма», «50 амма», «30 амма». Екх амма тевсь епаш метро.