22
Иуда джял рашаендэ
1 Сля пашэ сырботори, саво акхарэлпэ Биквасно мандро, а инте — Патради. 2 Англунэ рашая и сиклимаря пав Упхэнима родэнас, сар тэ мулярэ Исусо, нэ даранас манушэндар.
3 Тунчи сатана заджиля дэ Иуда, савэ акхарэнас Искариото, екхэ дэшудуе сиклярнэндар. 4 Иуда джиля тай допхэндапэ англунэ рашаенца и халавдэнца, со вов здэла лэнди Исусо. 5 Вонэ лошыле тай пхэндэ Иудасти, со потинэна лэсти. 6 Вов дэня лав и родэлас поджили вряма, кала Исусо ачелапэ Еджино, соб тэ здэ Лэ.
Исусо прыпхэнэл тэ лачярэ скаминд
7 Авиля диво, саво акхарэлпэ Биквасно мандро, кала трэбуни тэ чинэ патрадякэрэ бакрорэ. 8 Тунчи Исусо акхарда Петро тай Иоанно и пхэнда лэнди:
— Джян и лачярэн патрадякоро хамо.
9 Вонэ пхэндэ Исусости:
— Тев Ту камэх, соб амэ тэ лачярах?
10 Исусо пхэнда лэнди:
— Акэ, кала тумэ заджяна дэ форо, дыкхэна манушэ, саво лиджял вакхор панеґа. Джян пала лэ и заджян дэ кодэва цэр, курик вов заджяла. 11 Тай пхэнэн цэрэхкэрэ хулаести: «Сиклимари пхучел тутар: "Тев цэр, соб Манди тэ ха патради Мурэ сиклярнэнца?"» 12 Хулай сикавэла тумэнди баро цэр упрэ, саво прытидэне важ сырботори. Котэ терэн скаминд.
13 Вонэ джиле тай вса аракхле, сар пхэнда лэнди Исусо, и лачярдэ патрадякоро хамо.
Сиклярнэ тай Исусо хан патрадякоро хамо
14 Кала авиля вряма, Исусо тай апостолуря бэшле пала скаминдэ. 15 Тунчи Исусо пхэнда:
— Сар Мэ камлём тэ ха кадэва патрадякоро хамо тумэнца англа кода, сар прылава бари грыжа. 16 Пхэнав тумэнди, со будэр на хава Мэ лэ ды кодыя вряма, сар терэлапэ кадыя патради дэ Дэвлэхкэрэ Тхагарима.
17 Тунчи Вов лиля тахтай, наисарда Дэвлэ тай пхэнда:
— Прылэн кадэва тахтай и всавэрэ пэн лэстар. 18 Пхэнав тумэнди, со будэр на авава тэ пэ пимо виноградостар аж ды кодыя вряма, сар авэла Дэвлэхкоро Тхагаримо.
19 Тунчи Исусо лиля мандро, наисарда Дэвлэ, пхагля мандро пэ которэн, дэня лэнди и пхэнда:
— Када исин Муро трупо, саво пала тумэн отдава. Кади терэн, соб тэ рапирэн Ман.
20 Кала вонэ хале, Исусо кади ж лиля тахтай и пхэнда:
— Кадэва тахтай исин нэво завето дэ Мурэ ратэ, саво пала тумэн прочувэлпэ. 21 Тай акэ, васт кодэлэхкоро, ко здэл Ман, Манца пала екхэ скаминдэ. 22 Чяво Манушыкано джял кади, сар Лэсти трэбуни тэ проджя. Нэ бида кодэлэ манушэсти, саво здэл Лэ.
23 Тунчи сиклярнэ ачиле тэ пхуче екх екхэстар, ко лэндар камля кода тэ терэ.
Подрицарэн екх екхэ
24 Тунчи вонэ ачиле тэ хапэ екх екхэґа пала кода, ко лэндар барэдэр. 25 Исусо пхэнда лэнди:
— Тхагаря народонэнгэрэ прыпхэнэн лэнди. Кодэла, кастэ исин зор, пхэнэн, со вонэ терэн лачимо. 26 Нэ тумэ на терэн кади. Барэдэр тумэндар мэк тэ авэл сар цыкнэдэр всавэрэндар, и кодэва, ко прыбэшло тумэндэ, мэк авэл сар бутярно. 27 Екх бэшэл пала скаминдэ, ай авэр стховэл пэ скаминдэ хамо. Ко лэндар барэдэр? Чи на кодэва, ко бэшэл пала скаминдэ? А Мэ машкар тумэн сар бутярно. 28 Тумэ пэрэлиджялдэ Манца бут зумавимо. 29 Сар Дад Муро дэня Манди Тхагаримо, кади и Мэ дав тумэнди, 30 соб тумэ тэ хан и тэ пэн пала Мурэ скаминдэ дэ Мурэ Тхагарима. Тумэ бэшэна пэ тронуря тэ сундисарэ дэшудуй родуря Израилёхкэрэ.
Исусо дэдумэл, со Пётро отпхэнэлапэ Лэстар
31 — Симоно, Симоно! Акэ, сатана мангля тэ зумавэ тумэн, соб тумэ тэ авэн жужардэ, сар див жужарэлпэ сулумэндар. 32 Нэ Мэ манглёмпэ пала тут, соб тэ на хацарэх патявимо. И кала ту рисявэґа павпалэ Мандэ, тунчи подрицарэґа тирэ пхралэн.
33 Пётро пхэнда Лэсти:
— Рае! Пала Тут мэ и дэ барунэ, и пэ мэрима джява!
34 Исусо дэдуманя:
— Пхэнав тути, Пётро, англа колэ, сар задилабэла башно авдивэ, ту тривал Мандар отпхэнэґапэ.
35 Тунчи Исусо пхэнда лэнди:
— Кала Мэ бичалавас тумэн и тумэндэ на сля ни тышыла, ни траста, ни пундрангэ, чи на хутилэлас со тумэнди?
Вонэ пхэндэ:
— Нат.
36 Тунчи Исусо пхэнда лэнди:
— Нэ екхатар, кала кастэсь исин тышыла чи траста, лэнтэ лэн. Ай кастэ нэнай, мэк кодэва битинэла пэхкири їда тай тинэла чюри. 37 Пхэнав тумэнди, со Манца авэла кода, сар чиндо: «И пала прахаре динэнас Лэ». Трэбуни, соб тэ стерэлпэ вса, со пхэндо пала Ман.
38 Вонэ пхэндэ:
— Рае! Акэ, амэндэ исин дуй чюря!
Исусо пхэнда лэнди:
— Када хутилэла.
Исусо мангэлпэ пэ Оливково плай
39 Тунчи Исусо выджиля цэрэстар тай джиля, сар Лэстэ сля прылито, пэ Оливково плай. Джиле Лэґа и Лэхкэрэ сиклярнэ. 40 Кала вонэ авиле пэ кодэва тхан, Исусо пхэнда:
— Мангэнпэ, соб тэ на авэн тумэ зумавдэ!
41 Еджино джиля лэндар пэ скици чувэн бар, пэля пэ чянгэн, ачиля тэ мангэпэ 42 тай пхэнда:
— Дадэ! Кала исин Тири воля, залэ кадэва тахтай Мандар! Нэ мэк авэла, на сар Мэ камав, а сар камэх Ту.
43 Тай авиля ангело упралимастар и подрицарэлас Исусо. 44 Сля Лэсти фартэ пхаро, и Вов инте зоралэдэр мангэласпэ, кади со Лэхкоро пото сля сар рат и тэлэдэлас пэ пхув. 45 Кала помангляпэ, Исусо вщиля, поджиля сиклярнэндэ и дыкхля, со вонэ засутэ баря грыжатар. 46 Исусо пхэнда лэнди:
— Сости тумэ совэн? Вщен и мангэнпэ, соб тэ на авэн тумэ зумавдэ!
Иуда здэл Исусо
47 Кала Исусо инте пхэнэлас кадэла лава, авиля гроза манушэн. Англал лэндар джялас екх дэшудуендар, савэ акхарэнас Иуда. Вов поджиля Исусостэ тэ чюминдэ Лэ. 48 Исусо пхэнда лэсти:
— Иуда! Ту чюминдэх и дэ кодыя ж вряма здэх Чявэ Манушыканэ?
49 Кодэла, ко аченас пашэ, полиле, со екхатар авэла, тай пхэндэ:
— Рае! Чи тэ на малавэ амэнди чюряґа?
50 Екх лэндар вылиля чюри, малавда англунэ рашаехкэрэ бутярнэ тай отчинда лэсти чячё кан. 51 Тунчи Исусо пхэнда:
— Авэла тумэнди!
Вов лиляпэ канэстэ и састярда бутярнэ. 52 Англунэ рашаендэ, халавдэндэ храмостар тай пхурэдэрэндэ, савэ авиле тэ схутилэ Исусо, Вов пхучля:
— Сар пэ прахарэ, выджиле тумэ пэ Ман чюренца тай дэстэнца? 53 Диво дивэстар Мэ слём тумэнца дэ храмо, и тумэ на ваздэне пэ Ман пэхкоро васт. Нэ екхатар тумари вряма, кала калимо лиля зор.
Пётро отпхэнэлпэ Исусостар
54 Тунчи вонэ схутилдэ Исусо тай отлиджялдэ англунэ рашаестэ дэ цэр. А Пётро рицардапэ лэндар ригаґа, нэ джялас пала лэн. 55 Машкар грэда розлиджялдэ яг, и бэшле всавэрэ пашэ ягатэ. Бэшля и Пётро лэнца. 56 Екх бутярни дыкхля Петро, кала вов бэшэлас паша яга, прыдыкхляпэ лэстэ тай пхэнда:
— И кадэва сля Лэґа.
57 Нэ Пётро на прыджянгляпэ тай пхэнда джювляти:
— Нат, джювлие, мэ на джянав Лэ.
58 Проджиля набут вряма, авэр мануш дыкхля Петро и пхэнда:
— И Ту екх лэндар!
Нэ Пётро пхэнда кадэлэ манушэсти:
— Нат, мануша, када на мэ!
59 Проджиля екх мардо вряма, тай инте екх мануш пхэнда дэ якхэн:
— Чячимаґа, кадэва кади ж сля Лэґа, вов исин галилеянино.
60 Нэ Пётро пхэнда кадэлэ манушэсти:
— Мануша, на джянав, пала со ту пхэнэх.
И екхатар, кала вов инте пхэнэлас кадэва лав, затиписиля башно. 61 Тунчи Рай обрисиляпэ тай вздыкхля пэ Петро. И Пётро взгинисарда Раехкоро лав, сар Вов пхэнда лэсти: «Ды колэ, сар задилабэла башно авдивэ, ту тривал Мандар отпхэнэґапэ». 62 Вов выджиля котарь и заровиня кэркэ ясвэнца.
63 Мануша, савэ рицарэнас Исусо, марэнас Лэ тай асанас Лэстар. 64 Вонэ запхангле Лэсти якха, мардэ Лэ пав муй и пхученас:
— Ту, англунари, пхэн, ко малавда Тут?
65 И бут налаче лава пхэнэнас пала Исусо.
Синедрионо сундисарэл Исусо
66 Кала проджиля рят, стидэнепэ манушэнгэрэ пхурэдэра, англунэ рашая и сиклимаря пав Упхэнима, андэ Исусо дэ лэнгоро Синедрионо 67 тай пхучле Лэ:
— Ту исин Христосо? Пхэн амэнди.
Исусо дэдуманя:
— Кала пхэнава тумэнди, тумэ на патяна. 68 А кала Мэ пхучява тумэндар, тумэ нисо на пхэнэна Манди. 69 Нэ екхатар Чяво Манушыкано авэла тэ бэшэ пав чячи риг Дэвлэхкиря зоратар.
70 Тай пхэндэ всавэрэ:
— И кади, Ту исин Дэвлэхкоро Чяво?
Исусо пхэнда лэнди:
— Тумэ еджинэ пхэнэн, со Мэ исин Дэвлэхкоро Чяво.
71 Кодэла мануша пхэндэ:
— Саво допхэнимо амэнди инте трэбуни? Амэ еджинэ шундэ, со Вов пхэнда.